|  |
| --- |
| Børne- og SkoleudvalgetØkonomiudvalgetKommunalbestyrelsen |

Ny ressourcetildelingsmodel på klubområdet

Klubområdets hidtidige ressourcetildelingsmodel trådte i kraft fra budgetåret 2004[[1]](#footnote-1). For udenforstående kan den nuværende budgetmodel være kompliceret at forstå og gennemskue, og det nye forslag til budgetmodel skal derfor bidrage til en større gennemskuelighed i budgettildelingen.

Forvaltningen fremsender hermed forslag om en ny model til beregning af ressourcer – lønsum og øvrige driftsmidler – på klubområdet, som er sammenlignelig med de modeller, der også er vedtaget for områderne for dagtilbud samt skoler/SFO.

Modellen skal være med til at sikre en mere effektiv økonomistyring, administration og et bedre overblik for såvel klub som forvaltning. Samtidig skal modellen sikre en enklere budgetlægning.

Ved udarbejdelse af forslaget til den nye model er lagt vægt på at få ”ryddet op”, så klubber, der løser den samme opgave med det samme antal medlemmer grundlæggende får samme budget, dog med den variation som skyldes forskel i opgaver/funktioner samt sociale vilkår. Modellen giver altså mulighed for, at der tages hensyn til lokale og/eller særlige forhold for den enkelte klub.

I ressourcetildelingsmodellerne på dag- og SFO-området blev budgetteringsprincipperne ændret således, at budgettildelingen sker dels ud fra et basisbeløb, dels en takstbaseret tildeling ud fra børnetal (hvert barn udløser en bestemt sum), og endelig ud fra et princip om tildeling af midler efter opgaver/funktioner samt sociale kriterier.

Disse principper overføres til modellen for klubområdet, som foreslås taget i brug fra budgetåret 2016.

Der gennemføres ikke besparelser i forhold til budget 2015 i forbindelse med indførelse af den nye model. Der er alene tale om at modellen fordeler de midler, der blev afsat i budget 2015. Da modellen først træder i kraft fra 2016 vil en regulering for pris- og lønfremskrivning i forhold til 2015 finde sted.

I 2013 blev ressourcetildelingsmodellerne på dag- og SFO-området evalueret. Samlet set var konklusionen her, at ”*målene om en mere enkel og gennemskuelig model var blevet indfriet. Ligeledes var målet om, at modellen skulle sikre en bedre økonomistyring blevet indfriet. Endelig var målet om, at der er troværdighed ved, accept af og forståelse for ressourcefordelingen indfriet.*

Alt i alt gav undersøgelsen i forbindelse med evalueringen ikke anledning til ændringer i eller justeringer af ressourcetildelingsmodellerne på SFO- og dagområdet.

## Nuværende budgetmodel

For lønsummens vedkommende baserer den nuværende budgetmodel sig på beregning af en skyggenormering ud fra kriterier som åbningstid, belastningsgrader og medlemstal m.v. Dertil kommer særtildelinger for forskellige forhold/opgaver og funktioner som sociale kriterier, specialgrupper, dyrehold m.v.

Budgettet fastlægges derefter på baggrund af et additivt princip. Det vil sige budgettet fra det foregående år reguleres med et beløb (positivt eller negativt), som er beregnet på baggrund af forskellen i skyggenormeringen de to år. Skyggenormeringen beregnes på baggrund af et forventet medlemstal det kommende år plus/minus politisk besluttede aktivitetsændringer.

**Basisnormering**:

Den nuværende model opererer med en minimums-medlemsnormering/basisnormering, som også er en slags garantinormering, hvor belastningsgraden (som udtrykker antal børn pr. voksen pr. åbningstime) er fastsat til 16,6 i fritids- og ungdomsklub og 16,5 i juniorklub. Garantinormeringen betyder, at hver enkelt klub er sikret personaleressourcer med den nævnte belastningsgrad til 50 medlemmer i fritidsklub, 30 medlemmer i juniorklub og 25 medlemmer i ungdomsklub (hvis man har alle 3 tilbud).

Minimumsmedlemsnormeringen skulle sikre, at klubben kunne tilbyde et pædagogisk forsvarligt tilbud med personaledækning i hele klubbens åbningstid.

*Særligt vedrørende juniorklubber*

Kommunalbestyrelsen besluttede[[2]](#footnote-2) dog - med virkning fra regnskabsåret 2007 - at en regulering af lønmidler i juniorklubber skulle ske i forbindelse med regnskabsafslutningen, hvis medlemstallet - set over hele året - gennemsnitligt var under 30 medlemmer.

Forvaltningen har hvert år siden da opgjort medlemstallene i klubberne og tilbageført lønmidler til kassebeholdningen i de tilfælde, hvor en klub i gennemsnit i året har haft færre medlemmer end 30 i juniorklubben.

En fuldstændig garantinormering i juniorklubtilbuddet eksisterer således ikke i dag. Denne beslutning forsvaredes med et overlap i åbningstiden mellem de to tilbud; fritidsklub og juniorklub, og man mente, at de ressourcer til fritidsklubdelen, der lå i dette tidsrum kunne dække det samlede børnefremmøde i de to tilbud.

**Medlemsafhængig normering:**

Den nuværende model opererer også med en medlemsafhængig normering, hvor personaleressourcerne til medlemstal ud over basisnormeringen på 50/30/25, blev givet med en højere belastningsgrad (jo højere belastningsgraden er, jo færre personaleressourcer tildeles). Det svarer til, at udgiften for det sidste medlem i klubben er billigere end det første.

Den højere belastningsgrad og de deraf færre personaleressourcer til klubberne skulle finansiere den fælles pulje på klubområdet, der blev etableret tilbage i 2004. Klubberne finansierede dermed den fælles klubpulje én gang for alle med det formål at løfte området for fællesskabets skyld.

Belastningsgraden for den medlemsafhængige normering blev i samme moment differentieret mellem klubberne og man indførte princippet om, at de største klubber skulle finansiere mest til fællespuljen, mens de mindste klubber og klubber i socialt belastede områder (sociale kriterier blev indført) skulle finansiere mindst.

Klubbernes fælles pulje anvendes til formål inden for rammer godkendt af Kommunalbestyrelsen, og det er klublederne og lederen for klubberne i fællesskab, der hvert år prioriterer puljens anvendelse.

Med fællespuljens etablering i 2004 blev mulighederne for at projektere i fællesskab på klubområdet større. Det kan bl.a. nævnes, at fællespuljen bl.a. anvendes til afholdelse af den årlige Klubbernes Dag (Sjov dag), betaling for pædagogstuderende i lønnet praktik (hvor kommunen skal skaffe det antal pladser, der udmeldes fra seminarierne), uddannelsesinitiativer for alle klubmedarbejdere (SPUK, førstehjælp, brandslukningskurser, medarbejdere på klubuddannelsen m.v.), søndagsåbning i enkelte klubber, fælles arrangementer og aktiviteter på tværs af klubberne m.v., som alt i alt skal være til glæde og gavn for alle børn og unge i klubberne. De muligheder for fælles koordinering af tiltag og aktiviteter, der ligger i klubbernes fællespulje, medvirker i høj grad til at området kan drage nytte af stordriftsfordele.

## Forslag til ny budgetmodel

Forslaget til ny budgetmodel er beregnet på baggrund af budgettet for 2015. Modellen er alene en anden og enklere måde at fordele de samme penge på. Der er således ikke indregnet besparelser eller aktivitetsudvidelser i den nye model samlet set for klubområdet, men der vil være klubber, der vil opleve ændringer i deres økonomiske forhold ved at overgå fra ét budgetteringsprincip til et andet.

Det vurderes, at de to klubber, der berøres mest ved overgangen til ny model vil have mulighed for i løbet af 2016 at tilpasse deres aktiviteter til budgettet.

**Grundlæggende model for klubberne**

1. Klubbernes lønsum og driftsbudget beregnes med
2. et basisbeløb,
3. et beløb pr. medlem, der er indskrevet i klubben samt
4. et beløb, der er givet for særlige bevillinger (sociale kriterier, specialgruppe m.v.)
5. For værestedernes vedkommende, hvor der ikke er registrerede medlemmer, fastsættes en fiktiv medlemsnormering (som hidtil) for at sikre et forsvarligt tilbud i hele værestedets åbningstid.
6. Klubberne får udmeldt budget (lønsum og øvrig drift) på baggrund af forventet medlemsnormering i pågældende budgetår.
7. Det udmeldte budget (lønsum og drift) reguleres en gang årligt på baggrund af det faktiske medlemstal i gennemsnit for året. Der reguleres alene på taxameterbeløbet[[3]](#footnote-3), idet både basisbeløbet og beløb til særlige bevillinger er faste beløbstørrelser for budgetåret.

En sådan model gør det let for såvel klubledelse som bestyrelse at beregne virkningerne af udsving i medlemstal og dermed også at lave budgetprognoser for året på baggrund af klubbens konkrete viden om medlemstal.

Når budgettet skal beregnes på baggrund af et forventet medlemstal, skyldes det at medlemstallet i klubberne varierer meget i årets løb. Især er der en væsentlig tilstrømning til klubberne i forbindelse med, at en større gruppe af SFO-børn den 1. maj overgår klub.

1. **a) Basisbeløb**

Der gives et basisbeløb pr. klub, på enten 350.000 kr. (til klubber med mere end 100 medlemmer) eller 150.000 kr. (til klubber med mindre end 100 medlemmer (samt væresteder)). Differentieringen i basisbeløbets størrelse skyldes det forhold, at der i klubber med mindre end 100 medlemmer samt i væresteder alene er budgetlagt med afdelingsledere.

Når der budgetteres med et basisbeløb bliver budgetbeløbet pr. medlem mindre, end hvis hele budgettet kun blev beregnet med et beløb pr. medlem. Det svarer til, at udgiften for det sidste medlem i klubben er billigere end det første.

Forslaget til basisbeløb er fastlagt på grundlag af en række ”modelberegninger”, hvor det budget, som den nuværende model udmønter og det budget den nye model vil udmønte er sammenlignet.

Der er beregnet et basisbeløb på både løndelen og driftsdelen.

1. **b) Normaltildeling pr. medlem i FK, JK og UK – løn- og drifts-taxametre**

Der foreslås et taxameterbeløb/normaltildeling pr. medlem for medlemmer i henholdsvis fritidsklub (FK), juniorklub (JK) og ungdomsklub (UK) på både løn og drift.

Forslaget til ny model indebærer, at løn-taxameteret udgøres af et fast årligt beløb pr. medlem, hvor beløbet udgør 100% for FK, 85% for JK og 74% for UK.

Beregningen af løn-taxameterbeløbet er foretaget på baggrund af nogle parametre så som bl.a. åbningstid i tilbuddet, gennemsnitslønninger, tid uden direkte kontakt med børn og unge (ferie, mødevirksomhed etc.).

1. **c) Særlige bevillinger**

I den nuværende budgetmodel er indregnet en række faktorer, som - alt andet lige - bevirker, at klubberne får forskelligt budget. Det drejer sig i hovedsagen om særlige opgaver eller særlige vilkår for klubben. Den grundlæggende nye ressourcemodel foreslås derfor suppleret med særlige bevillinger til at dække de særlige opgaver og funktioner, der er gældende for den enkelte klub.

Hvert år ved budgetlægningen tages stilling til, om klubben stadig skal løse de særlige opgaver eller har de særlige vilkår.

I budget 2015 gives *ekstra lønsum* til følgende funktioner/opgaver:

1. Decentral gårdmandsordning (Storagergård)
2. Specialgruppe (Storagergård, Kærnehuset og Svanen)
3. Dyrehold – fodring i weekender/helligdage/lukkedage (Svanen)
4. Sociale kriterier i kraft af lavere belastningsgrad (Svanen og Ungehuset (AMC, Nord og Hedemarken))

I budget 2015 gives *ekstra driftsmidler* til følgende funktioner/opgaver.

1. Deltagelse i konkurrencer og løb (AMC)
2. Miljøkrav via miljøgodkendelsen (AMC)
3. Specialgruppe (Storagergård, Kærnehuset og Svanen)
4. Dyrehold – foder, hø, halm, vedligeholdelse af bure og indhegning etc. (Svanen)
5. Decentrale kursusbudgetter (alle klubber)
6. Hårde hvidevarer (Bakkens Hjerte)

På alle områder er der tale om en videreførelse i af de gældende ordninger i den nye model for så vidt angår særlige funktioner/opgaver samt sociale kriterier.

Af bilag 1 fremgår de enkelte basisbeløb, taxameterbeløb samt beløb for særlige bevillinger.

1. **Værestederne**

For værestedernes vedkommende, hvor der ikke er registrerede medlemmer, fastsættes en fiktiv medlemsnormering (som hidtil) for at sikre et forsvarligt tilbud i hele værestedets åbningstid. Værestedernes lønbudgetter beregnes som øvrige klubber efter den nye model på baggrund af disse fiktive medlemstal.

Dog fastholdes hidtidige rammer for værestederne om 100% brugerbetaling og et fast årligt rammebeløb/øvrige driftsmidler, der ikke reguleres i forbindelse med regnskabsafslutningen – hverken på løn eller drift (da medlemmer ikke registreres og derfor ikke kan gøres op).

1. **Budgetlægning**

Der fastsættes hvert år et skøn over det forventede medlemstal i klubberne i det kommende budgetår, som budgettet lægges efter.

Basisbeløb og taxametre, der indgår i denne model, reguleres hvert år med en reguleringsprocent, som fastsættes af Økonomicentret svarende til den ordning, der er udarbejdet for skole-, SFO- og dagområdet.

Reguleringen skal sikre at budgettet følger løn- og prisudviklingen.

**4. Regulering af klubbernes budget på baggrund af faktisk medlemstal**

Det foreslås, at klubbernes lønbudget reguleres årligt på baggrund af det faktiske medlemstal for året. Budgetterne reguleres alene for den del, der vedrører normaltildelingen pr. barn (taxameterbeløbet) og altså ikke basisbeløbet eller beløb givet via særlige bevillinger.

Det samme gør sig gældende for de øvrige driftsmidler, hvor man også tidligere årligt har foretaget en rammeregulering på baggrund af det faktiske antal indmeldte medlemmer i gennemsnit for året.

Reguleringen finder sted i forbindelse med regnskabsårets slutning, hvor det gennemsnitlige medlemstal for året gøres op.

På dag- og SFO-området regulerer man løn- og øvrige driftsmidler hvert kvartal. På klubområdet vil det ikke være hensigtsmæssigt at regulere så ofte. Alle klubber følger deres medlemstal tæt måned for måned og de kan løbende tage højde for udsving i medlemstallet og de økonomisk konsekvenser, der følger heraf.

**Klubbernes fællespulje og øvrige centrale puljer**

***Klubbernes fællespulje***

Klubbernes fællespulje fastholdes i den nye model med de beskrevne ændringer i beregningsforudsætningerne:

Det er via den enkelte klubs medlemstal, at et beløb til fællespuljen genereres. I klubber med medlemstal over 50 medlemmer i FK, 30 medlemmer i JK og 25 medlemmer i UK beregnes et beløb pr. medlem til klubbernes fællespulje. Klubberne har én gang for alle finansieret fællespuljen, da denne blev etableret tilbage i 2004 og deres budgetter blev nedskrevet tilsvarende.

***Central pulje til specialgrupper***

Den centrale pulje til specialgrupper fastholdes i den nye model.

Puljen blev oprettet i forbindelse med etablering af specialgruppe i daværende Klub Vestskoven (efterfølgende sammenlagt med Bakkens Hjerte og nu er specialgruppen flyttet til Storagergård). Puljen anvendes til at kompensere for flere end 5 børn i specialgrupperne. Alle klubber med specialgrupper er omfattet af denne fleksible ordning, der sikrer at pengene følger med barnet, der går i specialgruppe.

***UK-pladser i pulje***

Den centrale pulje til UK-pladser fastholdes i den nye model.

Senest er puljen tilført varige lønmidler fra Ungehuset Frihjulets budget. Kommunalbestyrelsen besluttede i forbindelse med etablering af Den Kriminalpræventive Enhed og organisering, at 700.000 kr. varigt skulle tilføres klubområdet fra Klub Frihjulets budget til at varetager opgaver i forhold til unge, der tidligere har frekventeret Frihjulet. For den resterende del af Ungehuset Frihjulets budget m.fl. etableredes Den kriminalpræventive Enhed.

De 700.000 ligger i denne pulje, hvor der også er budgetteret med 8 løse UK-pladser.

***Skolepulje til understøttende undervisning (UUV)***

Skolepuljen fastholdes i den nye model.

I forbindelse med skolereformen etableredes en skolepulje, som blev genereret via en nedsættelse af åbningstiden i fritidsklubberne samt halv personalenormering i fritidsklubberne mellem kl. 14.00 – 15.00.

Puljen anvendes af klubmedarbejdere i skolen til den understøttende undervisning og/eller i den fagdelte undervisning sammen med lærerne.

En sammenligning af klubbernes budgetter efter den gamle og den nye model fremgår af bilag 2.**Bilag 1 – Takster i den nye budgetmodel**

Alle nedenstående beløb er i budget 2015 niveau.

## Basisbeløb - Klubområdet

|  |  |
| --- | --- |
| **LØN** | **Kr. pr. år** |
| Basisbeløb klubbernes fællespulje | 566.000 |
| Basisbeløb, medlemsnormering samlet over 100 | 350.000 |
| Basisbeløb, medlemsnormering samlet under 100 | 150.000 |
| Basisbeløb, væresteder | 150.000 |
| **DRIFT** | **Kr. pr. år** |
| Basisbeløb klubbernes fællespulje | 262.000 |
| Basisbeløb 1: FK (50 medlemmer) samt væresteder | 157.000 |
| Basisbeløb 2: FK+JK (50+30 medlemmer) | 224.000 |
| Basisbeløb 3: FK+JK+UK (50+30+25 medlemmer) | 262.000 |

Basisbeløbet dækker kun delvist nogle af basisfunktionerne i klubberne, herunder eksempelvis ledelse og administration m.v.

## Taxametre – normaltildeling pr. medlem pr. år

|  |  |
| --- | --- |
| **LØN** | **Kr. pr. medlem** **pr. år** |
| Takst 1: FK (100%) | 10.682 |
| Takst 2: JK (85%) | 9.080 |
| Takst 3: UK (74%) | 7.905 |
| **DRIFT** | **Kr. pr. år** |
| Takst FK: pr. medlem udover 50 medlemmer | 2.860 |
| Takst JK: pr. medlem udover 30 medlemmer | 1.522 |
| Takst UK: pr. medlem udover 25 medlemmer | 1.389 |

## 2.1. Generering af midler til klubbernes fællespulje

Nedenstående taxametre ligger ud over basisbeløbene for klubbernes fællespulje.

|  |  |
| --- | --- |
| **LØN** | **Kr. pr. medlem** **pr. år 1)** |
| Pr. FK-medlem udover 50 medlemmer pr. klub | 3.881 |
| Pr. JK-medlem udover 30 medlemmer pr. klub | 3.299 |
| Pr. UK-medlem udover 25 medlemmer pr. klub | 2.872 |
| **DRIFT** | **Kr. pr. år** |
| Takst FK: pr. medlem udover 50 medlemmer | 0 |
| Takst JK: pr. medlem udover 30 medlemmer | 0 |
| Takst UK: pr. medlem udover 25 medlemmer | 0 |

1. Taksterne svarer til 36,33% af normaltildelingsbeløbene til FK-, JK- og UK-medlemmer.

Driftsbeløbet til klubbernes fællespulje udgøres alene af et basisbeløb, jf. ovenstående afsnit 1 (bilag 1).

## Særlige bevillinger – opgaver/funktioner

|  |  |  |  |  |  |  |  |
| --- | --- | --- | --- | --- | --- | --- | --- |
| **LØN** |  |  |  |  |  |  |  |
| **Klub** | **Dyrehold** | **Special-gruppe** | **Sociale kriterier** | **Kom-mende****4. kl. børn** | **Kompen-sation minimum** | **Dec. Gård-mands-ordning** |  |
| Bakkens Hjerte |  |  |  | 54.000 |  |  |  |
| Baunegård |  |  |  | 54.000 |  |  |  |
| Kærnehuset |  | 920.000 |  | 54.000 |  |  |  |
| Storagergård |  | 460.000 |  | 54.000 |  | 55.000 |  |
| Svanen | 406.000 | 920.000 | 298.609 | 54.000 |  |  |  |
| AMC |  |  | 152.946 | 54.000 | 247.000 1) |  |  |
| Værestedet Hedemarken |  |  | 167.512 |  |  |  |  |
| Værestedet Nord |  |  | 167.512 |  |  |  |  |
| Fælles-pulje |  |  |  |  |  |  |  |
| Central pulje special-grupper |  | 460.000 |  |  |  |  |  |
| **DRIFT** | **Dyrehold** | **Special-gruppe** | **Konkur-rencer og løb** | **Miljø-****krav** | **Hårde hvide-****varer** | **Regule-ring - færre end 50 i FK** | **Dec. Kursus-budget-ter** |
| Bakkens Hjerte |  |  |  |  | 11.000 |  |  |
| Baunegård |  |  |  |  |  |  |  |
| Kærnehuset |  | 44.600 |  |  |  |  |  |
| Storagergård |  | 44.600 |  |  |  |  |  |
| Svanen | 91.000 | 44.600 |  |  |  |  |  |
| AMC |  |  | 215.000 | 283.000 |  | -57.200 |  |
| Værestedet Hedemarken |  |  |  |  |  |  |  |
| Værestedet Nord |  |  |  |  |  |  |  |
| Fælles-pulje 2) |  |  |  |  |  |  | 110.000 |

1) Da medlemsnormeringen i fritidsklubben kun er 30, kompenseres klubben op til den minimums-normering (50), hvor det med en forsvarlig mængde personaleressourcer er muligt at dække åbningstiden.

2) Der beregnes 0,6% af klubbernes lønsummer til decentralt kursusbudget som hidtil. Beløbet udlægges efter fordelingsnøgle til klubberne ved regnskabsårets begyndelse.

## Bilag 2 - Sammenligning gammel og ny model

Alle nedenstående beløb er i budget 2015 niveau.

|  |  |  |  |
| --- | --- | --- | --- |
| **LØNKlub** | **Gl. model Budget 2015** | **Ny model****Budget 2015** | **Forskel** |
| Bakkens Hjerte | 3.708.000 | 3.589.000 | -119.000 |
| Baunegård | 883.000 | 952.000 | 69.000 |
| Kærnehuset | 3.512.000 | 3.573.000 | 61.000 |
| Storagergård | 3.435.000 | 3.606.000 | 171.000 |
| Svanen | 4.247.000 | 3.994.000 | -253.000 |
| AMC | 1.384.000 | 1.394.000 | 10.000 |
| Værestedet Hedemarken | 1.386.000 | 1.428.000 | 42.000 |
| Værestedet Nord | 1.388.000 | 1.428.000 | 40.000 |
| Central pulje specialgrupper | 460.000 | 460.000 | 0 |
| UK-pladser i pulje | 785.000 | 763.000 | -22.000 |
| Klubbernes fællespulje | 2.997.000 | 2.998.000 | 1.000 |
| Skolepuljer til UUV | 3.660.000 | 3.660.000 | 0 |
| **Samlet** **lønbudget 2015** | **27.845.000** | **27.845.000** | **0** |
|  |
| **DRIFTKlub** | **Gl. model Budget 2015** | **Ny model****Budget 2015** | **Forskel** |
| Bakkens Hjerte | 790.000 | 971.000 | 1.000 |
| Baunegård | 215.000 | 214.000 | -1.000 |
| Kærnehuset | 643.000 | 655.000 | 12.000 |
| Storagergård | 712.000 | 712.000 | 0 |
| Svanen | 671.000 | 655.000 | -16.000 |
| AMC | 709.000 | 703.000 | -6.000 |
| Værestedet Hedemarken | 152.000 | 157.000 | 5.000 |
| Værestedet Nord | 152.000 | 157.000 | 5.000 |
| Central pulje specialgrupper | 0 | 0 | 0 |
| UK-pladser i pulje | 0 | 0 | 0 |
| Klubbernes fællespulje | 372.000 | 372.000 | 0 |
| Skolepuljer til UUV | 0 | 0 | 0 |
| **Samlet** **driftsbudget 2015** | **4.416.000** | **4.416.000** | **0** |

1. KB-møde 09.03.2004 [↑](#footnote-ref-1)
2. KB-møde 12.06.2007 [↑](#footnote-ref-2)
3. Der henvises til afsnittene 1. b) og 4) for uddybning. [↑](#footnote-ref-3)